Кремль янында "чәчәкле" тавис кошы пәйда булды (ФОТО)

	Казанның былтыр чәчәккә күмелүен: “Универсиада алдыннан гына шулай матурлыйлар, аннары болай итеп утырмаячаклар”, – дип аңлатучылар булды. Баксаң, быел да “Чәчәк ата торган Казан” проектын тормышка ашыру дәвам итә.	 Бүген шәһәрнең 59 мең квадрат метр мәйданында чәчәк түтәлләре ясалган. Газон һәм чәчәк чүлмәкләре саны 7,7 меңгә җиткән. Парк, сквер, бакчаларда чәчәк композицияләрен ясау актив алып барыла. Сул һәм Уң як Болак, Сәлимҗанов, Эсперанто, Ершов, Мәрҗани, Чистай, Декабристлар урамнарында бу эшләр инде башкарылган. Ләкин моның белән генә эш бетми - яшел территорияне даими тәрбияләп торалар, яңа гөлләр утырталар.

- Чәчәкләргә иртә-кич су сибәбез, аларга махсус ашлама кертәбез, чүп үләннәрен утыйбыз. Кичке 10нан иртәнге 6га кадәр автоматик суүткәргечләрдән (алар шәһәрдә 75 мең метр озынлыктагы араны тәшкил итә) һәр сектор буенча үзеннән-үзе яртышар сәгать су сибелә. Оренбур тракты, Сибгат Хәким урамнары, 4нче транспорт дамбасы, Танк боҗрасында да эш шушы рәвешле бара. Хезмәт күрсәтү катлаулы түгел. Махсус фильтрлар да бар. Аларны даими рәвештә чистартып торабыз. Болакта махсус яңгыр датчигы тора. Яңгыр башлангач, ул су сибүне автоматик рәвештә туктата, – дип аңлатты “Горводзеленхоз” трестының баш агрономы Ирек Гыйльманов.

Шәһәрне яшелләндерүдә 27 төр чәчәк кулланыла. Безнең һава шартларында үзләрен уңайлы хис итә торган петунияләргә ихтыяҗ зур. Алар утыртыла торган чәчәкләрнең өчтән берен тәшкил итә. Шулай ук сальвия, гөлчәчәк (цинерария), тагетес, карабодай гөле популяр.

Участок мөдире Гөлсинур Насыйбулллина әйтүенчә, олы-олы апаларның чәчәкләрне өзеп алып китүләре дә күзәтелә. Шәһәрне яшелләндерүгә барлык көчен куючылар аларга кисәтү дә ясап карый икән. “Безгә мондый хәлләрне күрү бик аяныч”, – диде ул.

“Чәчәк ата торган Казан” проектына шәһәрнең 1300дән артык оешмасы теләп кушылган. Алар арасында “Метроэлектротранс” та бар.

- Бу проект турында мэрдан ишеттек. Аны тыңлап, башка җирләрдән күреп ясагач, үзебезнең һәм эшчеләребезнең күңелләре күтәрелде. Бу чәчәкләр янында фотога төшүчеләр булгач, без тагын да шатланабыз. Гөлләрне эшчеләребез карый. Алга таба, Алла боерса, тагын да күбрәк утыртачакбыз. Матурлыкның бәясе юк, бу чәчәкләр бәясез, – диде “Метроэлектротранс”ның генераль директоры Әсфән Галәвов.

Дәүләт оешмалары белән беррәттән әлеге проектка коммерцияле оешмалар да кушылган. Быел үз территориясе янын иң матур итеп бизәгән оешмаларны аерым билгеләп узарга җыеналар.

Казанда чәчәкләрдән ясалган төрле сыннар да бик популяр. Композиция сызымнарын "Горводзеленхоз"ның архитекторы Татьяна Шәмсетдинова башкара. Болактагы “Барс” чәчәк сынының биеклеге, мәсәлән, 3 метр тәшкил итә. Аны ясау өчен барлыгы 30 мең төп чәчәк кулланылган. Кремль янында урнашкан, чәчәктән ясалган алтын каурыйлы тавис кошын шәһәр халкы гына түгел, кунаклар да бик җылы кабул иткән. Ә менә узган елларны безне сөендереп торган чәчәкле филләр исә быел күренми.

- Филләр үзләренекен яшәде инде. Аларны алыштырып торырга кирәк. Конструкцияне тотып торган металл да вакыт узу белән искерә, тутыга, – ди Ирек Гыйльманов.

“Алтын каурыйлы тавис кошы” чәчәк композициясен ясарга бер атна чамасы вакыт кирәк булган. Аның өчен алты кешелек бригада эшләгән. Хәзер “кош”ны бер кеше карый. Вакыты-вакыты белән аны яңартырга туры килә, чөнки кайбер кешеләр ул чәчәкләргә утыра да икән. “Тавис кошы”ның койрыгы – 400 квадрат метр озынлыкта. Аны ясарга 36,5 мең чәчәк кулланылган.   1  2  3  4  5  6  7  8 
	Алинә МИННЕВӘЛИЕВА	
Интертат.ру

	№   | 11.07.2014	


